《夏日携尊大云山晚眺并寻白莲池诸迹》
明代·胡应麟

落日壶觞兴未回，飘然蓝舆问崔嵬。飞樯夹汉双流下，画槛浮空万堞开。

岸草似留湘客怨，池莲能识谢公来。翩翩白帢俱年少，搦管谁当作赋才。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。